Ekìıyeè k'e Greece got'ı̨į̀ dzędeè k'e Nǫ̀htsı̨ ts'ǫ̀ yagehtı ha,
dǫ hazǫǫ̀ xè Jerusalem nègı̨ı̨de ı̨lè.
Eyı Greece got'ı̨į̀,
Zezì wecheekeè Phılıp ts'ǫ̀ geède.
(Phılıp,
Galılee nèk'e kǫ̀ta Bethsaıda gots'ǫ hǫt'e.)
“Zezì wets'eɂį̀ ha ts'ı̨ı̨wǫ,”
gıìhdı.
Phılıp,
Andrew ts'ǫ̀ hadı tł'axǫǫ̀,
į̀łah Zezì ts'ǫ̀ hagedı.
Zezì hagòhdı,
“Hòt'a Dǫ-wet'àaɂàa-deè wexè enıìyah nàhòwo ha nìkw'o.
Ehkw'ı anaxèehsı̨,
jìe dèè k'e nàekw'o xè ełaàwı lenǫsıı ı̨łaà jìe ı̨łè zǫ elı̨ hǫt'e.
Hanìkò ełaàwı nı̨dè wets'ǫ jìe łǫ naeshe ha.
Dǫ edınì k'ę̀ę̀ eda ha nıwǫǫ sìı wedıhołè ha,
ekò dıı nèk'e dǫ edınì k'ę̀ę̀ eda ha nıwǫ-le sìı welǫ whìle ts'ǫ̀ eda ha.
Amìı segha eghàlaeda ha nıwǫǫ sìı sek'è-eetła ha hǫt'e;
edı̨į̀ whıhdaa sìı secheekeè ededı̨ sı ekǫ wheda ha.
Dǫ segha eghàlaedaa sìı Setà yets'ǫ̀ nezı̨į̀ eghàlaeda ha hǫt'e.
“Dıì sedzeè t'à segha dìì;
dàehsı̨ lì?
‘Setà eyı sadzeè k'e dàı̨hɂà ha sìı ch'à edaxàsı̨ı̨htè,’
dehsı̨ ha nì?
Į̀le,
sexè dàgode ha sìı hotıì eyı gha jǫ ahjà hǫt'e.
Setà,
nıızì weghàsǫhoedı anele!”
Hadı tł'axǫǫ̀ yak'e gots'ǫ dıı hats'edıì hǫt'e,
“Sıızì hòt'a weghàsǫhoedı ahłà,
eyıts'ǫ k'achı̨ hanahłe ha,”
wets'ǫ̀ hats'edıì hǫt'e.
Dǫ łǫ eyı ełèwhedee sìı hagodı egıìkw'o.
Mǫ̀hdaa hagedı,
“Eezhı lagodı,”
eyıts'ǫ mǫ̀hdaa,
“Yak'eet'ı̨į̀ yets'ǫ̀ goı̨de,”
gedı.
Zezì hadı,
“Dıı hagodıı sìı sı̨ segha agodı nıìle,
naxıgha agodı hǫt'e.
Hòt'a dǫ hazǫǫ̀ gısınìyaetı ha nìkw'o;
hòt'a dıı nèk'e k'àowo elı̨ı̨ sìı xàwedeezhı ha.
Ekò sı̨ sìı dıı nèk'e gots'ǫ ı̨dòo asììdlà nı̨dè dǫ hazǫǫ̀ sets'ǫ̀ agehłe ha,”
Zezì gòhdı.
Dànì ełaàwı ha sìı dǫ yek'èezǫ ha nıwǫ t'à,
adı.
Dǫ łǫ dageehke xè hagedı,
“Nǫ̀htsı̨ Nı̨htł'è k'e dıı hanì dek'eèhtł'è ne,
‘Chrıst wèts'edıı sìı welǫ whìle ts'ǫ̀ goxè eda ha,’
dek'eèhtł'è.
Eyıt'à dànìghǫ dıı haı̨dı,
‘Dǫ-wet'àaɂàa-deè ı̨dòo awedle ha’?
Dıı ‘Dǫ-wet'àaɂàa-deè’ sìı amìı awį̀ı̨dı?”
gıìhdı.
Zezì edeghǫ gots'ǫ̀ hadı,
“Įłaà whaà-lea gots'ǫ̀ dzęh naxıxè wheɂǫ ha.
To agode kwe,
ı̨łaà naxıxè dzęh et'ıì k'eahdè.
Dǫ togoòtł'òo k'edaa sìı edı̨į̀ ts'ǫ̀ at'ı̨ı̨ sìı yek'èezǫ nıìle.
Įłaà dzęh naxıxè wheɂǫ et'ıì wenı k'eahdè xè ehkw'ı-ahodı dahwhǫ,
hanì-ı̨dè naxıxè dzęh agǫ̀ht'e ha,”
Zezì hadı tł'axǫǫ̀ whatsǫǫ̀ gòɂǫǫ ts'ǫ̀ naèhtła.